《闻玉河水声有作》
明代·孙承恩

独骑款段出，落日背高城。行行过玉堤，忽听潺潺声。

会心岂必远，一笑儿童惊。坐我瀑布傍，泠然洗中扃。

长安盛车马，轮蹄日轰轰。向来通市中，无此祛俗清。

利名世所竞，独兹人不争。会当即堤边，卑栖结吾楹。

饱听日无厌，不使尘嚣生。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。